
Nyomelemekkel dúsított mikroalga-biomassza illetve kalcium-alginát előállítási körülményeinek optimalizálása

A mikroalgák bioszorpciós képessége közismert. Ez a képesség azt jelenti, hogy az algák képesek környezetükben megtalálható mikroelemeket, nyomelemeket és nehézfémeket abszorbeálni. Munkánk során két algafaj, a Spirulina platensis, és Chlorella vulgaris bioszorpciós képességének „in vitro” vizsgálatát, a törzstenyészetek mikrobiológiai állapotának ellenőrzését, tenyésztési körülményeik optimalizálását, optimális biomassza gyarapodásuk paramétereinek vizsgálatát, és az algasav fémkötő képességének vizsgálatát tűztük ki célul. A bioszorpciós képesség, és a fémkötés vizsgálatához négy esszenciális nyomelemet választottunk: vas, réz, cink, molibdén. Az algák bioszorpciójának vizsgálata során tápoldatokat állítottunk össze nemzetközileg elfogadott szabványok alapján: OECD 201 illetve Zarrouk. A vizsgált fémek koncentrációját ekvimolárisra, azaz mólra azonosra állítottuk be és ebből két verziót készítettünk az alábbiak szerint:
1. Verzió: A Alverzió: Fe, Cu, Zn, és Mo koncentrációja (µmol/l): 0.1
B Alverzió: Fe, Cu, Zn, és Mo koncentrációja (µmol/l): 1
C Alverzió: Fe, Cu, és Mo koncentrációja (µmol/l): 10
2. Verzió: A Alverzió: Fe koncentráció (µmol/l): 10, Cu, Zn, és Mo koncentráció (µmol/l): 1. B Alverzió: Cu koncentráció (µmol/l): 10, Fe, Zn, és Mo koncentráció (µmol/l): 1. C Alverzió: Zn koncentráció (µmol/l): 10 , Fe, Cu, és Mo koncentráció (µmol/l): 1. D Alverzió: Mo koncentráció: 10 Fe, Cu, és Zn koncentráció (µmol/l): 1. A két hetes tenyésztési periódust követően meghatároztuk az algák biomassza tömegét, majd hidrogén-peroxid és salétromsav jelenlétében mikrohullámú berendezéssel roncsoltuk a sejteket, amelyek nyomelemtartalmát AAS-el határoztuk meg. Az algasav fémkötésének vizsgálata során kalcium-alginátot állítottunk elő különböző pH-n (pH 5, pH 7, és pH 10). A négy nyomelemet olyan koncentrációban adtuk a szuszpenzióhoz, ami az RDA által előírt napi bevitel 20%-ának felel meg. Megállapítottuk, hogy a C. vulgaris biomassza gyarapodása és nyomelem abszorpciója a tízszeres réztartlmú tápoldatban bizonyult a legjelentősebbnek, a S. platensis biomassza produkciója és nyomelem abszorpciója a tízszeres vastartalmú tápoldatban bizonyult a legjelentősebbnek. Az algasav vas és réz kötése savas és semleges pH-n, míg a cink és molibdén kötése semleges és lúgos pH-n bizonyult hatékonyabbnak.



